efsyn.gr

Προδικαστική προσφυγή στην Ελλάδα κατέθεσε η Hard Rock International αναφορικά με την πρόσφατη ομόφωνη απόφαση της Επιτροπής Εποπτείας και Ελέγχου Παιγνίων (ΕΕΕΠ), επί του διαγωνισμού για το καζίνο στο Ελληνικό, με την οποία τον περασμένο μήνα επισημοποιήθηκε ότι γίνεται δεκτή μόνο η προσφορά της κοινοπραξίας της αμερικανικής Mohegan με την ελληνική ΓΕΚ ΤΕΡΝΑ.

Η αμερικανική εταιρεία ανακοίνωσε σήμερα ότι «με βάση τα στοιχεία που συλλέχθηκαν, η Hard Rock πιστεύει ότι η απόφαση της ΕΕΕΠ είναι εσφαλμένη. Η Hard Rock παραμένει βέβαιη για την προσφορά της και πιστεύει ακράδαντα ότι η πρότασή της είναι η καλύτερη για το έργο του Ελληνικού και την Ελλάδα (…) Έχουμε εμπιστοσύνη ότι οι δικαστικές και διοικητικές Αρχές στην Ελλάδα ή την Ευρωπαϊκή Ένωση θα αναγνωρίσουν ότι η Hard Rock έχει αντιμετωπιστεί μεροληπτικά».

Ακόμη, η Hard Rock τονίζει ότι «εξακολουθεί να υποστηρίζει τη σημερινή ελληνική κυβέρνηση και ελπίζει ότι ο Πρωθυπουργός Κυριάκος Μητσοτάκης θα αναλάβει προσωπικά δράση για να διερευνήσει όσα ισχυριζόμαστε στην προσφυγή μας και θα εργαστεί με γνώμονα την υπόσχεση της κυβέρνησής του για ένα φιλικό προς τις επιχειρήσεις περιβάλλον και ένα λαμπρό μέλλον για την Ελλάδα».

Υπενθυμίζεται ότι ο πρόεδρος της Hard Rock Τιμ Αλεν είχε έρθει στην Αθήνα και συναντήθηκε με τον Κυριάκο Μητσοτάκη.